Tarybos reglamentas (EB) Nr. 1804/98
1998 m. rugpjūčio 14 d.
nustatantis autonominį muitą, kuriuo apmokestinamos pagal KN kodus 23031019 ir 23099020 klasifikuojamos kukurūzų krakmolo gamybos liekanos, ir nustatantis tarifinę normos kvotą, taikomą importuojamoms pagal KN kodus 23031019 ir 23099020 klasifikuojamoms kukurūzų krakmolo gamybos liekanoms (kukurūzų glitimo pašaras), kurių kilmės šalis Jungtinės Amerikos Valstijos
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi Jungtinės Amerikos Valstijos priėmė sprendimą nuo 1998 m. birželio 1 d. įvesti apsaugos priemonę, įvesdamos, inter alia, iš Bendrijos importuojamam kviečių glitimui kiekybinį apribojimą;
kadangi ši priemonė daro gana didelę žalą atitinkamiems Bendrijos gamintojams ir iškyla klausimas dėl PPO sutartimis nustatytų nuolaidų ir įsipareigojimų balanso; kadangi kvota labai apribos kviečių glitimo eksportą iš Bendrijos į Jungtines Amerikos Valstijos, o Bendrijos eksportuotojai dėl to neteks ne mažiau kaip 13,65 milijonų ekiu per metus;
kadangi konsultacijų tarp Jungtinių Amerikos Valstijų ir Bendrijos, vadovaujantis PPO sutarties dėl apsaugos priemonių 12 straipsniu, metu, nebuvo rasta priimtino sprendimo;
kadangi, vadovaudamasi PPO sutarties dėl apsaugos priemonių 8 straipsnio 2 dalimi , bet kuri poveikį patirianti eksportuojanti narė turi teisę sustabdyti iš esmės lygiaverčių nuolaidų arba kitų įsipareigojimų taikymą, jei tam neprieštarauja Prekių prekybos taryba;
kadangi iš esmės lygiavertės prekybos nuolaidos turėtų būti sustabdytos tame pačiame sektoriuje; kadangi kukurūzų krakmolo gamybos liekanos (kukurūzų glitimo pašaras), kurių KN kodai yra 23031019 ir 23099020, yra žemės ūkio produktai;
kadangi tarifinės kvotos, lygios 2730000 tonų tokių kukurūzų krakmolo gamybos liekanų (kukurūzų glitimo pašaro), kurių KN kodai yra 23031019 ir 23099020, o jų kilmės šalis Jungtinės Amerikos Valstijos, ir kurios kasmet yra importuojamos į Bendriją, įvedimas, apmokestinant ją muito norma, lygia 5 ekiu už toną, yra iš esmės lygiavertė prekybos nuolaida; kadangi, siekiant užtikrinti kvotos laikymąsi, turėtų būti nustatytas autonominis muitas;
kadangi 1998 m. liepos 29 d. Bendrija raštu apie tokį sustabdymą pranešė Prekių prekybos tarybai; kadangi Prekių prekybos taryba per 30 dienų, numatytų PPO sutarties dėl apsaugos priemonių 8 straipsnio 2 dalyje, nepareiškė nesutikimo;
kadangi šis reglamentas nepažeidžia Jungtinių Amerikos Valstijų taikomos apsaugos priemonės suderinamumo su PPO sutartimis; kadangi, vadovaujantis PPO sutarties dėl apsaugos priemonių 8 straipsnio 2 ir 3 dalimis, nuolaidų sustabdymas turėtų būti taikomas nuo 2001 m. birželio 1 d. ir taikomas tol, kol Jungtinės Amerikos Valstijos nepanaikins apsaugos priemonės; kadangi nuolaida turi būti sustabdyta nedelsiant, PPO Ginčų sprendimo tarybai priėmus sprendimą, kad Jungtinių Amerikos Valstijų apsaugos priemonė yra nesuderinama su PPO sutartimis;
kadangi, atsižvelgiant į plėtrą, ypač susijusią su Jungtinių Amerikos Valstijų kviečių glitimo rinka, šis reglamentas turėtų būti peržiūrėtas;
kadangi, vadovaujantis 1992 m. birželio 30 d Tarybos reglamento (EEB) Nr. 1766/92 dėl bendro grūdų rinkos organizavimo [1] 23 straipsniu, turėtų būti priimtos išsamios šio reglamento taikymo taisyklės,
PRIĖMĖ ŠĮ REGLAMENTĄ:
1 straipsnis
1. Kukurūzų krakmolo gamybos liekanoms, kurių KN kodai yra 23031019 ir 23099020, nustatomas autonominis muitas, lygus 50 ekiu/mt.
2. Kukurūzų krakmolo gamybos liekanoms (kukurūzų glitimo pašarui), kurių KN kodai yra 23031019 ir 23099020 ir kurių kilmės šalis Jungtinės Amerikos Valstijos, netaikoma konvencinio muito norma.
2 straipsnis
1. Šiuo reglamentu įvedama metinė tarifinė kvota, galiojanti nuo birželio 1 d. iki gegužės 31 d. 2730000 tonų kukurūzų krakmolo gamybos liekanų (kukurūzų glitimo pašaro), kurių KN kodai yra 23031019 ir 23099020 ir kurių kilmės šalis Jungtinės Amerikos Valstijos, importui.
2. Pagal kvotą taikoma muito norma lygi 5 ekiu/mt.
3 straipsnis
1 straipsnyje nurodyti produktai gali būti išleisti į laisvą apyvartą, pateikus jų kilmės įrodymą.
4 straipsnis
Vadovaudamasi 5 straipsnyje nurodyta tvarka, Komisija priima taisykles, būtinas, norint sustabdyti muito normos taikymą, importavus 2730000 tonų kukurūzų krakmolo gamybos liekanų (kukurūzų glitimo pašaro), kurių KN kodai yra 23031019 ir 23099020 ir kurių kilmės šalis Jungtinės Amerikos Valstijos.
5 straipsnis
Komisija priima visas būtinas išsamias šio reglamento taikymo taisykles, vadovaudamasi Reglamento (EEB) Nr. 1766/92 23 straipsnyje nustatyta tvarka.
6 straipsnis
Visi būtini šio reglamento pakeitimai priimami vadovaujantis 5 straipsnyje nurodyta tvarka.
7 straipsnis
1. Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
2. Šis reglamentas taikomas nuo:
- nuo 2001 m. birželio 1 d. arba
- praėjus penkioms dienoms po to, kai PPO Ginčų sprendimo taryba priima sprendimą, kad Jungtinių Amerikos Valstijų apsaugos priemonė yra nesuderinama su PPO sutartimis,
ir yra taikomas tol, kol Jungtinės Amerikos Valstijos panaikina apsaugos priemonę. Šiuo atveju Komisija Europos Bendrijų oficialiajame leidinyje skelbia pranešimą, nurodantį PPO Ginčų sprendimo tarybos sprendimo datą.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. rugpjūčio 14 d.